120:3, 4. Fa re tshwanelwa ke go itshokela motho mongwe yo o nang le “loleme lo lo tsietsang,” re ka namediwa ke go itse gore Jehofa o tla tlhamalatsa dilo ka nako ya gagwe e e tshwanetseng. Basebi ba tla welwa ke masetlapelo a a tswang mo ‘monneng yo o thata.’ Ruri ba tla lebana le katlholo e e bogale ya ga Jehofa e e tshwantshediwang ke “magala a a tukang a ditlhare tsa monnamotswe.” Le fa o ka tswa o ikutlwa o fekeediwa ke dilo tse dintsi, nna o akantse ka Modimo. Fa Jobe a ne a le mo tekong, o ne a re: “A leina la ga Jehofa le nne le bakwe.” (Jobe 1:21, 22) Fela jaaka Jobe, akanya ka leina la ga Jehofa le thato ya gagwe go na le go akanya ka mathata a gago. O se ka wa itlhoboga fa dilo di sa tsamaya kafa o neng o lebeletse ka teng. Ikanye Modimo ka botlalo. “‘Ke itse sentle dikakanyo tse ke di akanyang ka lona,’ go bua Jehofa, ‘dikakanyo tsa kagiso, mme e seng tsa masetlapelo, go lo naya isagwe le tsholofelo.’”—Jeremia 29:11.